《追次郡君至节韵》
元代·方回

天地育万物，风霜非作威。
阴阳互阖辟，造化潜玄机。
冻树根本固，宿莽芽甲微。
外貌若杭死，其中春已归。
志士甘隐处，栖栖将畴依。
龙蛇蛰深窟，肯叹寒无衣。
三变复为泰，鬼神不能违。
雷霆行且起，梅边玩晴晖。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。